**И З В Е Ш Т А Ј**

**О РАДУ**

**САОБРАЋАЈНЕ ИНСПЕКЦИЈЕ ОПШТИНЕ КРУПАЊ ЗА 2021. ГОД**.

.Основни циљ извештаја је да сагледа и прикаже рад, постигнуте резултате и проблеме у раду саобраћајне инспекције при контроли и спрововођењу закона и других прописа из надлежности ове инспекције. У извештајном периоду саобраћајни инспектор је донео 28 решења и односе се углавном на сечу и уклањање дрвећа, шибља и другoг растиња у заштитном појасу пута које смета проходности и прегледности пута , на уређење путних канала за одвод атмосферске воде са коловоза пута, на изградњу пропуста на земљишту које се налази поред општинских и некатегорисаних путева , на постављање путне сигнализације и на уклањање препрека на путу које угрожавају проходност пута и ометају несметано одвијање саобраћаја.Донето је 20 решењa по службеној дужности и 8 решење по захтеву странака.Од укупног броја донетих решења 20 се односи на уређење путних канала и изградњу и прочишћавање пропуста за одвод атмосферске воде са коловоза пута , 2 на уклањање препрека на путу и заузеће пута које није у вези са одржавањем и реконструкцијом пута, 3 решења са наложеним мерама за санацију оштећених делова коловоза пута услед извлачења дрвних сортимената власника шума , 2 решења о техничкој регулацији саобраћаја и постављању вертикалне и хоризонталне путне сигнализације , 20 решења се односи на сечу и уклањање грана дрвећа,шибља и другог растиња у заштитном појасу пута.

. Највећи број решења је у наложеном року извршен. Има случајева да решења нису извршена из разлога што се ради о лицима која живе и раде ван територије општине Крупањ или се ради о старачким домаћинствима која објективно нису у могућности да изврше обавезу ближе описану у решењу нити имају средстава да плате да то неко други учини уместо њих. Саобраћајни инспектор је указивао председницима месних заједница на ту проблематику и апеловао да они у таквим случајевима организују акцију у својим срединама да се наложене мере изврше,што је у највећем броју случајева прихваћено и одрађено.Савети месних заједница добијају по 10.000,00 динара за гориво за сечу дрвећа и шибља поред путева,као и по 10.000,00 динара за средства за прскање ниског растиња поред путева.У извештајном периоду донето је 2 закључака о дозволи извршења под претњом принудног извршења ,након чега су извршеници у накнадно датом року своју обавезу извршили .У извештајном периоду саобраћајни инспектор је послао 119 опомена за сечу и уклањање дрвећа и шибља поред путева.

Саобраћајни инспектор је вршио и контролу линијског превоза путника на територији општине Крупањ и констатовао да се превоз обавља у складу са регистрованим и овереним редом вожње на свим одобреним линијама, да се у возилима налазе важећи оверени ценовници као и оверени путни налози и да је обезбеђено стручно лице за контролу техничке исправности возила.

Саобраћајни инспектор је вршио надзор над спровођењем плана зимске службе

за одржавање општинских и некатегорисаних путева и улица у граду за 2019/20 год

ину,које је поверено ЈП «Пут» Крупањ,по плану зимске службе, а за чишћење путева по Месним заједницама савети МЗ добијају из буџета по 5 литара нафте за километар очишћеног пута за једно чишћење.

Стање на путевима на подручију општине Крупањ је и поред бројних интервенција у овој години још увек лоше,јер се путеви због недостатка средстава не одржавају адекватно. Када се говори о путевима мора се имати у виду да је ово подручије већим делом брдско планинског карактера и да су путеви углавном са великим успонима и уски, да при већим атмосферским падавинама врло често долази до знатних оштећења коловоза пута, до појава клизишта и наноса земље и шљунка.Коловози општинских и некатегорисаних путева су знатно оштећени и састоје се у појави дубоких колотрага дуж осовине саобраћајница услед деформације доњих носећих слојева трупа пута, застор је углавном испуцао са појавом ударних рупа због повећаног осовинског оптерећења ,па се саобраћај обавља отежано и недовољно безбедно.

Стога је неопходно мобилисати све расположиве и заинтересоване субјекте почев од Месне заједнице,Општине и Републике у циљу санације путева и довођења путне мреже у нормално стање. Илузорно је очекивати да само саобраћајна инспекција својим мерама обезбеди и очува употребну вредност локалних и некатегорисаних путева у Општини, тим пре што општина Крупањ има око 280 км. општинских путева , 820 км некатегорисаних -малских путева и 28 км. улица.И поред финансијских потешкоћа, за санацију путне мреже у општини Крупањ у протеклој години је више издвојено и урађено него у претходним годинама.У извештајном периоду закрпљене су ударне рупе на готово свим општинским путевима на територији Општине као и улицама у Крупњу , дат је налог за постављање 11 нових саобраћајних знакова ,урађене су 2 шахте за одвод атмосферске воде са коловоза пута и 2 отворена бетонска канала са решеткама за усмеравање површинске воде до реципијента. Велики број Месних заједница је својим учешем и учешћем Општине извршила реконструкцију односно санацију постојеће путне мреже у својим срединама или извршила припреме за санирање старих и отварање нових путних праваца.Саобраћајни инспектор је узимао активно учешће у свим овим пословима решавајући проблеме на терену .Инспектор је вршио контролу извођења радова у складу са налогом и потписаним уговором. У извештајном периоду урађена је хоризонтална сигнализација и обележени су пешачки прелази на свим важнијим раскрсницама у Крупњу.

Саобраћајни инспектор се трудио да пронађе најповољније решење за што ефикаснији и целисходнији рад на реализацији мера у вези одржавања и заштите путева. Успоставњена је сарадња са већим бројем председника месних заједница који су узели активно учешће на реализацији мера и заједничким акцијама обезбеђени су услове за безбедније одвијање саобраћаја у својим срединама.Како је у овом послу интер-активна веза неопходна на релацији саобраћајни инспектор–представници месних заједница, то су и резултати адекватни успостављеној сарадњи. У извесном броју случајева се деловало превентивно и саветодавно без спровођења управних мера што је дало добре резултате. Врло често су се спорни случајеви решавали на лицу места у присуству странака.

У овом извештајном периоду мора се истаћи и добра сарадња ове инспекције са станицом полиције у Крупњу и другим инспекцијама на спровођењу законске регулативе на заштити, коришћењу и одржавању општинских и некатегорисаних путева на територији Општине. У више наврата са саобраћајном полицијом спровођене су заједничке акције односно контроле путева, хоризонталне и вертикалне сигнализације,јавног превоза и ауто-такси превоза.Као резултат тих контрола издати су налози ЈП "Пут" да отклоне уочене недостатке и тиме створе услове за нормалан и безбедан саобраћај.У 2020 години саобраћајни инспектор је издао 24 налога за отлањање недостатака. Крајем 2011.године формиран је нови Савет за безбеднот саобраћаја који ће својим учешћем допринети и безбеднијем саобраћају на подручију општине Крупањ,а у 2014.години његов састав треба допунити,што је и урађено у току 2015.године.Крајем 2018.године истекао је мандат савету за безбедност саобраћаја на путевима у општини Крупањ,па је Општинско веће именoвало нови,крајем 2019.године.

Саобраћајни инспектор је радио и на контроли заузетости јавних површина (тротоара) од стране возача путничких возила,и поднео је више прекршајних налога.

Од почетка епидемије КОВИД-19,саобрацајни инспектор је по налогу Начелника општинске управе учествовао у свакодневној контроли поштовања мера за спречавање ширења болести Ковид-19.У време ванредног стања на територији општине инспектор је у целодневном дежурству.

Од 26.06.2020.год.Саобрацајни инспектор је распоређен и на радно место „Шеф одсека за инспекцијске послове“.чиме је увећан обим послова.

Рад саобраћајног инспектора треба сагледати кроз призму услова у којима су послови обављани :

* велики број напуштених домаћинстава чији житељи живе и раде ван територије Општине
* велики број старачких домаћинстава који физички нису у стању да изврше налог инспектора
* нерешени имовински односи.
* дуг управни поступак при доношењу и спровођењу решења.
* ерозија морала људи.
* пријаве судији за прекршаје се дуго решавају па немају васпитну меру.

Сагледавајући досадашњу активност, реализацију програмских задатака и уочене потешкоће у раду, можемо констатовати да је саобраћајна инспекција у оквиру својих могућности и овлашћења дала свој допринос на очувању, уређењу, заштити и одржавању општинских и некатегорисаних путева на територији општине Крупањ.

САОБРАЋАЈНИ ИНСПЕКТОР

Милоје Перић